P. Hrušovský, predseda NR SR: (2004-07-06):
Nech sa páči, pán poslanec Tkáč. Páni poslanci, prosím o pokoj. V. Tkáč, poslanec: Vážený pán predseda, dámy a páni, dovoľte mi, aby som vás ľudsky požiadal, aby ste moje vystúpenie nechápali ani ako minimálny pokus o obhajobu svojej funkcie. Nikdy v živote mi nezáležalo na funkcii vtedy, ak som vedel a videl, že jednoducho táto funkcia je rozhodnutím kohosi iného, kdesi mimo mojej vôle a mojich predstáv. Preto toto vystúpenie som si nenaplánoval ako obhajobu. Považujem ale za potrebné aj z dôvodu historickej pravdy uviesť veci na pravú mieru. Predovšetkým je mimoriadne závažnou skutočnosťou, že vy, pán predseda, ste na úvod funkčného obdobia tohto parlamentu vytýčili tézu o politickej kultúre v tomto parlamente. Je mimoriadne pochybnou skutočnosťou fakt, že predseda výboru parlamentu, ktorý riadite, sa dozvie z médií o skutočnostiach, že by mal z funkcie odísť. Okrem redaktora SME, ktorý mi zavolal, som s nikým oficiálne o týchto otázkach nediskutoval. Nikto ma oficiálne nepozval na rozhovor a nikto mi ani neponúkol šancu či priestor povedať svoj názor, alebo prípadne zvažovať svoj odchod z tejto funkcie. V tejto súvislosti si spomínam na rokovania poslaneckého grémia, kde v iných prípadoch, myslím si, že aj menej podstatných, ste prizývali kolegov najmä z koalície, ktorí boli prizvaní k jednotlivým bodom rokovania. Toto považujem za prejav nekultúry v tomto parlamente. Po druhé, chcem uviesť, že v čase, keď som vystúpil z Klubu nezávislých poslancov, sa začali diať mimoriadne pochybné a bizarné záležitosti okolo môjho bytu, domu, okolo teda činžiaku, v ktorom bývam, okolo bytu mojich ľudí z okruhu sa pohybujú záhadné autá, jednoducho sa mi mení zvuk v mobile a po tom, čo som vyhlásil hlasovanie o zdravotníckych zákonoch za špinavosť tohto parlamentu, sa dejú veľmi bizarné, pochybné veci a jednoducho sa začal proces diskreditácie ľudí s vlastným názorom. Po tretie. Chcem pre pána poslanca podpredsedu Vetešku uviesť takisto veci na pravú mieru. V čase, keď som tu vystupoval so žiadosťou, aby ste zaregistrovali Klub nezávislých poslancov, sa tu priamo pred pultom diali určité manévre niekoľkých poslancov, takže ste asi nepochopili alebo nerozumeli, alebo nechcete vedieť, ako sa všetko stalo. Ja s úžasom čítam v médiách, pričom po mojich skúsenostiach o politike viem, že je to mimoriadne povrchná ľudská činnosť, že 11 odídencov odišlo z  HZDS. To je lož. Vážený pán podpredseda Veteška, my sme z HZDS - Ľudovej strany neodišli, my sme boli vylúčení a boli sme vylúčení tým, že sme dostali fax a telegram podpísaný dvomi členmi klubu Ľudovej strany - HZDS s tým, že sme vraj podozriví, že chceme zakladať nový politický subjekt. Čiže ak tu niekto menil pomery v parlamente, tak to nebolo 11 ľudí, ktorí boli vylúčení z HZDS, ale boli to práve funkcionári strany, ktorú vy, pán podpredseda HZDS, pán Veteška, v tomto parlamente predstavujete. V tejto súvislosti je rozdiel medzi tým, či niekto vystúpi z klubu, alebo z politickej strany, navyše a nota bene, ak tá politická strana vás vylúči a jedným hlasom vás vylúči a druhým žiada, aby ste vrátili mandát, a to len preto, že ste chceli demokratizovať vnútorné pomery v strane. Je to už historická udalosť, pre mňa je to oslobodenie, ale je to realita, že nie ja som ani moji kolegovia, ktorí v Klube nezávislých poslancov pracovali, menili pomery v tomto parlamente. Ďalej by som chcel ešte uviesť na záver svojho vystúpenia to, že jednoducho treba rozlišovať, či niekto vystúpi z politickej strany, ktorá nominovala svojho poslanca do volebnej kandidátky a bola úspešná, alebo je z tejto kandidátky vylúčený. S tým súvisí napríklad aj hmotné zabezpečenie tých 11 poslancov, ktorí odišli, pretože subjekt, ktorý vás vylúči, jednoducho konzumuje sumy, ktoré nie sú malé,  na činnosť politického subjektu. V tejto súvislosti naozaj budem rešpektovať rozhodnutie parlamentu, naozaj rešpektujem aj to, že sú rozbehnuté niektoré procesy. Dovolím si upozorniť v rámci výboru pre sociálne veci a bývanie, že máme projekt vytvorenia ďalšej komisie pre otázky populačného rastu Slovenskej republiky, že je tu pripravovaný seminár s Radou Európy 23. a 24. septembra, ktorý bude najvýznamnejšou akciou Národnej rady v tomto volebnom období s Radou Európy. Nechcem teraz komentovať ďalší osud a vývoj v Klube nezávislých poslancov. Jednoducho vládna koalícia získavaním hlasov z bývalého Klubu nezávislých poslancov porušila etiku hlasovania, jednoducho hlasovanie o zdravotníckej reforme je príčinou toho, o čom tu vlastne dnes diskutujeme. Budem rešpektovať akékoľvek vaše rozhodnutie, chcem ale jasne povedať, že je rozdiel, či vy z politickej strany alebo poslaneckého klubu vystúpite, alebo vás niekto vylúči. Považujem toto za podstatné pre zápis, ak sa raz niekto bude dnešnou situáciou zaoberať. Ďakujem vám za pozornosť. (Potlesk.)